**ŽUPANIJSKA SKUPŠTINA**

**KLASA: 230-01/23-01/1**

**URBROJ: 2198-02-23-**

**Zadar, \_\_\_\_\_\_\_\_\_\_\_\_\_\_\_\_\_\_\_\_\_\_\_2023. godine**

Na temelju članka 6. stavak 2. Zakona o savjetima mladih („Narodne novine“ broj 41/14, 83/23) i članka 12. Statuta Zadarske županije („Službeni glasnik Zadarske županije“ broj 15/09, 7/10, 11/10, 4/12, 2/13, 14/13, 3/18, 5/20, 5/21) Županijska skupština Zadarske županije na \_\_\_\_sjednici, održanoj dana \_\_\_\_\_\_\_\_\_\_\_\_\_\_\_\_\_\_\_\_\_\_ 2023. godine, donosi

**O D L U K U**

**o osnivanju Savjeta mladih Zadarske županije**

**Članak 1.**

Ovom Odlukom o osnivanju Savjeta mladih Zadarske županije (u daljnjem tekstu: Odluka) uređuje se osnivanje Savjeta mladih Zadarske županije (u daljnjem tekstu: Savjet mladih), njegov djelokrug, postupak izbora članova Savjeta mladih, te druga pitanja od značaja za rad Savjeta mladih.

**Članak 2.**

Savjet mladih osniva se kao savjetodavno tijelo Zadarske županije koje promiče i zagovara prava, potrebe i interese mladih na područnoj (regionalnoj) razini.

Savjet mladih osniva, te njegove članove bira Županijska skupština Zadarske županije (u daljnjem tekstu: Skupština), sukladno Zakonu o savjetima mladih (Narodne novine broj 41/14, 83/23, u daljem tekstu: Zakon).

**Članak 3.**

Mladi, u smislu ove Odluke, su osobe s prebivalištem ili boravištem na području Zadarske županije, koji u trenutku podnošenja kandidatura za članstvo u Savjetu mladih imaju od navršenih petnaest do navršenih trideset godina života te kao takvi imaju pravo biti birani za člana Savjeta mladih.

Osoba može istodobno biti član Savjeta mladih i član samo jednog savjeta mladih jedinice lokalne samouprave.

Osoba ne može istodobno biti član Savjeta mladih i član Skupštine koja ga je u Savjet mladih izabrala.

**Članak 4.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

**Članak 5.**

Savjet mladih donosi Poslovnik o radu.

Poslovnik o radu Savjet mladih donosi većinom glasova svih članova Savjeta mladih.

Poslovnikom o radu pobliže se uređuje način rada Savjeta mladih u skladu sa Zakonom i ovom Odlukom.

**Članak 6.**

Savjet mladih ima 7 izabranih članova te po jednog predstavnika svakog osnovanog savjeta mladih jedinica lokalne samouprave na području Zadarske županije.

Savjet mladih predstavlja predsjednik Savjeta mladih.

Ako je predsjednik Savjeta mladih iz opravdanih razloga spriječen obavljati svoje dužnosti zamjenjuje ga zamjenik predsjednika Savjeta mladih.

Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova, sukladno odredbama Zakona.

**Članak 7.**

Izbor članova Savjeta mladih provodi Skupština.

Postupak izbora iz stavka 1. ovog članka počinje objavom javnog poziva za isticanje kandidatura na mrežnim stranicama Zadarske županije.

Javni poziv iz stavka 2. ovoga članka mora sadržavati opis postupka izbora sukladno Zakonu, uvjete za isticanje kandidatura propisane ovim Zakonom, rokove za prijavu i rokove u kojima će biti provedena provjera zadovoljavanja formalnih uvjeta prijavljenih kandidata te izbor članova Savjeta mladih.

Nakon zaprimanja kandidatura za članove Savjeta mladih Odbor za izbor i imenovanja odmah će zatražiti od jedinica lokalne samouprave na području Zadarske županije da predlože po jednog predstavnika svakog osnovanog savjeta mladih i to samo pod uvjetom da je na natječaj iz stavka 2. ovog članka pristiglo 7 ili više prijava.

Odbor za izbor i imenovanja, u roku od 15 dana od isteka roka za podnošenje prijava, obavlja provjeru formalnih uvjeta kandidata te po proteku navedenog roka sastavlja izvješće o provjeri formalnih uvjeta te utvrđuje popis važećih kandidatura

Popis iz stavka 5. ovog članka sadrži i podatke o eventualnim predloženim predstavnicima svakog osnovanog savjeta mladih od strane jedinica lokalne samouprave na području Zadarske županije.

**Članak 8.**

Izvješće o provjeri formalnih uvjeta i popis važećih kandidatura dostavljaju se Skupštini te se objavljuju na mrežnim stranicama Zadarske županije.

Skupština, na prvoj sjednici nakon objave popisa važećih kandidatura, raspravlja izvješće o provjeri formalnih uvjeta i s popisa važećih kandidatura za članove Savjeta mladih javnim glasovanjem bira 7 članova Savjeta mladih te imenuje predložene predstavnike savjeta mladih jedinica lokalne samouprave na području Zadarske županije, o čemu se donosi Rješenje o izboru i imenovanju članova Savjeta mladih.

Rješenje iz stavka 2. ovog članka objavljuje na mrežnim stranicama Zadarske županije čime je izvršena objava rezultata izbora.

**Članak 9.**

Savjet mladih mora se konstituirati u roku od 30 dana od dana objave rezultata izbora.

Prvu sjednicu Savjeta mladih dužan je sazvati predsjednik Skupštine.

Savjet mladih je konstituiran izborom predsjednika Savjeta mladih.

Obavijest o konstituiranju Savjeta mladih Zadarska županija dužna je objaviti na svojim mrežnim stranicama.

Ako Savjet mladih u roku od 30 dana od dana odana objave rezultata izbora ne izabere predsjednika Savjeta mladih, Skupština će objaviti novi javni poziv za izbor članova Savjeta mladih.

**Članak 10.**

Članovi Savjeta mladih biraju se na razdoblje trajanja mandata Skupštine pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Skupštine sukladno odredbama zakona kojim se uređuje lokalna i područna (regionalna) samouprava.

Skupština može razriješiti člana Savjeta mladih i prije isteka mandata ako neopravdano izostane s najmanje 50% sjednica Savjeta mladih u godini dana te na osobni zahtjev člana Savjeta mladih.

Skupština će raspustiti Savjet mladih samo ako Savjet mladih ne održi sjednicu dulje od šest mjeseci.

**Članak 11.**

Djelokrug rada Savjeta mladih utvrđuje se Zakonom.

**Članak 12.**

Savjet mladih održava redovite sjednice najmanje jednom svaka tri mjeseca, a po potrebi i češće.

Sjednica Savjeta mladih može se održati i elektroničkim putem.

Sjednice Savjeta mladih saziva i njima predsjeda predsjednik Savjeta mladih.

Predsjednik Savjeta mladih dužan je sazvati izvanrednu sjednicu Savjeta mladih na prijedlog najmanje 1/3 članova Savjeta mladih.

**Članak 13.**

Savjet mladih donosi program rada i financijski plan Savjeta mladih za svaku kalendarsku godinu.

Program rada Savjeta mladih donosi se većinom glasova svih članova Savjeta mladih.

Savjet mladih donosi program rada popraćen financijskim planom te ih podnosi na odobravanje Skupštini najkasnije do 30. studenoga tekuće godine za sljedeću kalendarsku godinu.

Savjet mladih podnosi godišnje izvješće o svom radu Skupštini do 31. ožujka tekuće godine za prethodnu godinu te ga dostavlja na znanje županu Zadarske županije.

Izvješće o radu se objavljuje na mrežnim stranicama Zadarske županije.

**Članak 14.**

Zadarska županija osigurava financijska sredstva za rad i program rada Savjeta mladih i to u okviru raspoloživih sredstva a koja sredstva se planiraju u proračunu Zadarske županije u tekućoj godinu za sljedeću proračunsku godinu.

Zadarska županija osigurava članovima Savjeta mladih financijska sredstva za naknadu za sudjelovanje na sjednicama Savjeta mladih i to u okviru raspoloživih sredstva koja se planiraju u proračunu Zadarske županije.

Iznos naknade iz stavka 2. ovog članka može iznositi najviše 27 eura mjesečno, a odluku o tome donosi župan.

Zadarska županija osigurava naknadu troškova prijevoza članovima Savjeta mladih radi dolaska na Sjednice mladih i to u visini stvarnih izdataka prema cijeni pojedinačne prijevozne karte. Ako na određenom području nema organiziranog prijevoza, naknada troškova prijevoza članova na sjednice Savjeta mladih utvrđuje se u visini cijene prijevoza koja je utvrđena na približno jednakim udaljenostima na kojima je organiziran prijevoz.

**Članak 15.**

Sjednice Savjeta mladih održavaju se u sjedištu Zadarske županije.

**Članak 16.**

Skupština dostavlja Savjetu mladih pozive i materijale za svoje sjednice, te zapisnike s održanih sjednica na način i u rokovima kao i članovima Skupštine, te po potrebi na drugi prikladan način informira Savjet mladih o svojim aktivnostima.

Predsjednik Skupštine po potrebi, a najmanje svakih šest mjeseci, održava zajednički sastanak sa Savjetom mladih, a na kojem raspravljaju o pitanjima od interesa za mlade.

Na prijedlog Savjeta mladih Skupština će raspraviti pitanje od interesa za mlade i to najkasnije na prvoj sljedećoj sjednici od dana dostave zahtjeva Savjeta mladih pod uvjetom da je prijedlog podnesen najkasnije sedam dana prije dana održavanja sjednice Skupštine.

Župan Zadarske županije po potrebi, a najmanje svakih šest mjeseci, održava zajednički sastanak sa Savjetom mladih, a na kojem raspravljaju o svim pitanjima od interesa za mlade.

**Članak 17.**

Stručne i administrativne poslove za potrebe Savjeta mladih obavlja upravno tijelo Zadarske županije nadležno za mlade, udruge, demografiju i socijalnu politiku.

Prilikom održavanja sjednica Savjeta mladih, upravno tijelo Zadarske županije nadležno za poslove informatičke podrške osigurati će sve tehničke uvjete za nesmetano i učinkovito održavanje sjednica.

**Članak 18.**

Na ostala prava i obaveze članova Savjeta za mlade i Zadarske županije, a koji nisu uređeni ovom Odlukom na odgovarajući način primjenjuju se odredbe Zakona.

**Članak 19.**

Postupak izbora članova Savjeta mladih sukladno odredbama ove Odluke provesti će se u roku 60 dana od dana stupanja na snagu ove Odluke.

**Članak 20.**

Stupanjem na snagu ove Odluke prestaje važiti Odluka o osnivanju Savjeta mladih Zadarske županije („Službeni glasnik Zadarske županije“ broj broj 19/14i 16/18).

**Članak 21.**

Ova Odluka stupa na snagu osmog dana od dana objave u „Službenom glasniku Zadarske županije“.

 **PREDSJEDNIK**

 **dr. sc. Zoran Šikić**

**DOSTAVITI:**

1. Ministarstvo rada, mirovinskoga sustava, obitelji i socijalne politike, Ulica grada Vukovara 78, 10 000 Zagreb (za nadzor općeg akta)

2. Upravni odjel za pravne i zajedničke poslove, ovdje

3. Pismohrana, ovdje